Stormers se Bok-flanke terug | Netwerk24
Stormers se Bok-flanke terug
Deur Stephen Nell 16 Mei 2019 14:53
Die Springbok-flanke Siya Kolisi en Pieter-Steph du Toit is terug in die Stormers se beginspan vir Saterdag se Superrugby-wedstryd teen die Crusaders op Nuweland.
Pieter-Steph du Toit se terugkeer sal die Stormers-pak meer slaankrag gee vir die uitdagende stryd teen die Crusaders. Foto: Gallo Images
Du Toit vervang vir Cobus Wiese, wat weens JD Schickerling se besering vandeesweek die nr.5-slot sal wees. Kolisi se terugkeer beteken dat Jaco Coetzee agtsteman toe skuif in die plek van Kobus van Dyk, wat na die plaasvervangersbank gerelegeer word.
Jean-Luc du Plessis is fiks verklaar, maar staan nietemin sy plek op losskakel af aan Josh Stander.
Vir die Crusaders keer die deurwinterde All Black-slot Sam Whitelock terug nadat hy vir twee weke met ouerskapsverlof was. Whitelock, wat vir Mitch Dunshea vervang, sal ook die span aanvoer.
Die Kiwi's is wel een van hul beste spelers kwyt, met die All Black-loskopstut Joe Moody wat teen die Bulle 'n besering opgedoen het. Hy word deur die George Bower vervang.